Il-Kummissjoni Ewropea llum adottat Strateġija ġdida tal-UE dwar l-Adattament għat-Tibdil fil-Klima, li twitti t-triq għat-tħejjija kontra l-impatti inevitabbli tat-tibdil fil-klima. Għalkemm l-UE tagħmel dak kollu li tista' biex ittaffi t-tibdil fil-klima, fil-livell domestiku kif ukoll dak internazzjonali, irridu wkoll nitħejjew biex niffaċċjaw il-konsegwenzi inevitabbli tiegħu. It-tibdil fil-klima, minn mewġiet ta' sħana fatali u nixfiet devastanti, għal foresti u kosti meqrudin minħabba livelli tal-baħar li qed jogħlew, diġà qed ikollu impatt negattiv fl-Ewropa u madwar id-dinja. Filwaqt li jibnu fuq l-Istrateġija ta' Adattament għat-Tibdil fil-Klima tal-2013, l-għan tal-proposti tal-lum huwa li jittrasferixxu l-attenzjoni minn fuq il-fehim tal-problema għall-iżvilupp tas-soluzzjonijiet, u li mill-ippjanar ngħaddu għall-implimentazzjoni. Il-Viċi President Eżekuttiv għall-Patt Ekoloġiku Ewropew Frans Timmermans qal: “Il-pandemija tal-COVID-19 hija tfakkira ċara li tħejjija insuffiċjenti jista' jkollha konsegwenzi serji. Ma hemm l-ebda tilqima kontra l-kriżi klimatika, iżda xorta nistgħu niġġielduha u nħejju għall-effetti inevitabbli tagħha. L-impatti tat-tibdil fil-klima diġà jinħassu kemm ġewwa kif ukoll barra l-Unjoni Ewropea. L-istrateġija l-ġdida dwar l-adattament għall-klima ttina l-għodod biex inħaffu u napprofondixxu t-tħejjijiet. Jekk nitħejjew llum, inkunu għadna nistgħu nibnu futur reżiljenti għat-tibdil fil-klima.” It-telf ekonomiku mit-temp estrem aktar frekwenti relatat mal-klima qed jiżdied. Fl-UE, dan it-telf biss diġà laħaq medja ta' aktar minn EUR 12-il biljun fis-sena. Stimi konservattivi juru li l-esponiment tal-ekonomija tal-UE tal-lum għal tisħin globali ta' 3°C 'il fuq mil-livelli preindustrijali jirriżulta f'telf annwali ta' mill-inqas EUR 170 biljun. It-tibdil fil-klima jaffettwa mhux biss l-ekonomija, iżda wkoll is-saħħa u l-benessri tal-Ewropej, li qed ibatu dejjem aktar minn mewġiet ta' sħana; l-aktar diżastru naturali fatali tal-2019 madwar id-dinja kollha kien il-mewġa ta' sħana Ewropea, b'2500 mewta. L-azzjoni tagħna b'rabta mal-adattament għat-tibdil fil-klima trid tinvolvi l-partijiet kollha tas-soċjetà u l-livelli kollha tal-governanza, fl-UE u lil hinn minnha. Se naħdmu biex nibnu soċjetà reżiljenti għall-klima billi ntejbu l-għarfien dwar l-impatti klimatiċi u s-soluzzjonijiet ta' adattament; billi nżidu l-ippjanar b'rabta mal-adattament u l-valutazzjonijiet tar-riskji dwar il-klima; billi nħaffu l-azzjonijiet b'rabta mal-adattament; u billi ngħinu sabiex tissaħħaħ ir-reżiljenza għall-klima globalment. Adattament aktar intelliġenti, aktar sistemiku u aktar rapidu L-azzjonijiet b'rabta mal-adattament iridu jkunu infurmati minn data robusta u minn għodod ta' valutazzjoni tar-riskji li jkunu disponibbli għal kulħadd – mill-familji li jixtru, jibnu u jirrenovaw id-djar san-negozji f'reġjuni kostali jew il-bdiewa li jippjanaw l-għelejjel tagħhom. Biex dan jinkiseb, l-istrateġija tipproponi azzjonijiet li jisfidaw il-fruntieri tal-għarfien dwar l-adattament sabiex inkunu nistgħu niġbru aktar data u data aħjar dwar ir-riskji u t-telf relatati mal-klima, billi jkunu disponibbli għal kulħadd. Climate-ADAPT, il-pjattaforma Ewropea għall-għarfien dwar l-adattament, se tissaħħaħ u se tiġi estiża, filwaqt li se jiżdied osservatorju tas-saħħa apposta biex l-impatti tat-tibdil fil-klima fuq is-saħħa jiġu segwiti, analizzati u evitati. It-tibdil fil-klima għandu impatti fil-livelli kollha tas-soċjetà u fis-setturi kollha tal-ekonomija, għalhekk l-azzjonijiet b'rabta mal-adattament iridu jkunu sistemiċi. Il-Kummissjoni se tkompli tinkorpora kunsiderazzjonijiet tar-reżiljenza għall-klima fl-oqsma ta' politika rilevanti kollha. Il-Kummissjoni se tappoġġa l-iżvilupp u l-implimentazzjoni ulterjuri ta' strateġiji u pjanijiet tal-adattament bi tliet prijoritajiet trasversali: l-integrazzjoni tal-adattament fil-politika makrofiskali, is-soluzzjonijiet ibbażati fuq in-natura għall-adattament, u azzjonijiet b'rabta mal-adattament lokali. Inżidu l-azzjonijiet internazzjonali Il-politiki tagħna dwar l-adattament għat-tibdil fil-klima jridu jimxu id f'id mat-tmexxija globali tagħna fil-mitigazzjoni tat-tibdil fil-klima. Il-Ftehim ta' Pariġi stabbilixxa għan globali dwar l-adattament u enfasizza l-adattament bħala kontributur ewlieni għall-iżvilupp sostenibbli. L-UE se tippromwovi approċċi subnazzjonali, nazzjonali u reġjonali għall-adattament, b'fokus speċifiku fuq l-adattament fl-Afrika u fl-Istati Gżejjer Żgħar li qed Jiżviluppaw. Se nżidu l-appoġġ għar-reżiljenza u t-tħejjija għall-klima fil-livell internazzjonali billi nfornu r-riżorsi, billi nipprijoritizzaw l-azzjonijiet u nżidu l-effettività, billi nżidu l-finanzjament internazzjonali u permezz ta' involviment u skambji globali aktar b'saħħithom dwar l-adattament. Se naħdmu wkoll mas-sħab internazzjonali biex innaqqsu d-distakk fil-finanzjament internazzjonali għall-klima. Il-kuntest It-tibdil fil-klima qed iseħħ illum, għalhekk irridu nibnu futur aktar reżiljenti. Id-dinja għadha kif għaddiet mid-deċennju l-aktar sħun irreġistrat li matulu t-titlu tal-aktar sena sħuna nqabeż tmien darbiet. Il-frekwenza u s-severità tal-estremitajiet klimatiċi u tat-temp qed jiżdiedu. Dawn l-estremi jvarjaw minn nirien bla preċedent tal-foresti u mewġ tas-sħana 'l fuq miċ-Ċirku Artiku, għal perjodi ta' nixfiet devastanti fir-reġjun tal-Mediterran, u minn uragani li ħarbtu r-reġjuni ultraperiferiċi tal-UE għal foresti li nqerdu minħabba t-tifqigħat bla preċedent tal-ħanfus tal-qoxra tas-siġar fl-Ewropa Ċentrali u tal-Lvant. Avvenimenti li jibdew bil-mod, bħad-deżertifikazzjoni, it-telf tal-bijodiversità, id-degradazzjoni tal-art u tal-ekosistema, l-aċidifikazzjoni tal-oċeani jew iż-żieda fil-livell tal-baħar huma ugwalment distruttivi fit-tul. Il-Kummissjoni Ewropea ħabbret din l-Istrateġija l-ġdida u aktar ambizzjuża tal-UE dwar l-Adattament għat-Tibdil fil-klima fil-Komunikazzjoni dwar il-Patt Ekoloġiku Ewropew, wara li saru evalwazzjoni tal-2018 tal-Istrateġija tal-2013 u konsultazzjoni pubblika miftuħa bejn Mejju u Awwissu 2020. Il-proposta dwar il-Liġi Ewropea dwar il-Klima tipprovdi l-bażi għal aktar ambizzjoni u koerenza politika dwar l-adattament. Tintegra l-għan globali dwar l-adattament fl-Artikolu 7 tal-Ftehim ta' Pariġi u l-azzjoni tal-Għan ta' Żvilupp Sostenibbli nru 13 fil-liġi tal-UE. Il-proposta timpenja lill-UE u lill-Istati Membri jagħmlu progress kontinwu biex jagħtu spinta lill-kapaċità ta' adattament, isaħħu r-reżiljenza u jnaqqsu l-vulnerabbiltà għat-tibdil fil-klima. L-istrateġija tal-adattament il-ġdida se tgħin biex dan il-progress isir realtà. Għal aktar informazzjoni L-Istrateġija tal-UE għall-2021 dwar l-Adattament għat-Tibdil fil-Klima Questions and Answers Is-sit web tal-adattament għall-impatti tat-tibdil fil-klima Il-Patt Ekoloġiku Ewropew Strateġija tal-UE dwar l-adattament għat-tibdil fil-klima